Ագոստա

Ագոստա (իտալ. Agosta), քաղաք Իտալիայում, գտնվում է Լացիո մարզի Հռոմ գավառում։

Բնակչությունը 2001 թվականի դրությամբ 1683 մարդ է, բնակչության խտությունը՝ 178 մարդ/կմ2։ Տարածքը՝ 9.48 կմ2։ Փոստային ինդեքսը՝ 20։ Հեռախոսային կոդը՝ 00774։

Աշխարհագրություն 

Ագոստան գտնվում է Անյենե գետի հովտում՝ գետի աջ ափին, Մոնտի Սիմբրուինի (Monti Simbruini) լեռան ստորոտին՝ տուֆե բլրի վրա։ Հռոմից 67 կմ հեռավարության վրա է։ Բլրի ստորոտին աղբյուր կա, որը հռոմեական շրջանում հայտնի է եղել Ավգուստա անունով, որից էլ, հավանաբար, իր անունն է ստացել բնակավայրը։

Պատմություն 

Բնակավայրի տարածքում գտնված հնագիտական իրերը խոսում են այն մասին, որ մարդիկ այս վայրում ապրել են սկսած պալեոլիթի և բրոնզի դարաշրջանից։ Այս վայրը հիշատակվում է աղբյուրը Մարցիուսի ակվեդուկին միացնելու ջրաշինարարական աշխատանքների համատեքստում։ Այդ ժամանակ էլ աղբյուրը ստացել է իր անվանումը։

Նույն անվամբ աղբյուրը հանդիպում է 524 թվականին թվագրվող փաստաթղթում։ 858 թվականի մեկ այլ փաստաթղթում նշվում է, որ աղբյուրի մոտ գտնվող monk Augusta աղբյուրը բարենպաստ վայր է ամրոց կառուցելու համար, որի գոյությունը հաստատում են ավելի ուշ ժամանակների տվյալները։ Ամրոցի սեփականության համար վեճ է եղել տեղի սենյորի և աբբայի միջև։ Հայտնի է, որ 1189 թվականին այն պատկանել է Սուբիակոյի վանքին։ Ամրոցը պահպանվել է մինչև մեր օրերը։ Ջրի առատությունը թույլ է տվել լճակներ կառուցել իշխան աճեցնելու և ջրաղացներ կառուցել ցորեն աղալու համար։

1461 թվականին Պիոս 2-րդ պապը Սուբիակո վանք այցի ճանապարհին ճաշել է ջրաղացների մոտ, իսկ տեղացիները նրան մատուցել են թարմ որսացած իշխան։ 18-րդ դարում այստեղ արձանագրված հրաշք ապաքինումից հետո որոշվել է կառուցել Մադոննա դել Պասո փոքր եկեղեցին։

1900 թվականին բնակավայրը միացվել է Մանդելա-Սուբիակո երկաթգծին, որը քանդվել է 1933 թ.։ 1913 թ. կառուցվել է առաջին ջրատարը, որը ջուր է մատակարարել քաղաքային շատրվաններին, իսկ 1924 թ. էլեկտրականություն է անցկացվել։

Երկրորդ համաշխարհային պատերազմի ժամանակ Ագոստայում պարտիզանական ջոկատ է գործել։

Տեսարժան վայրերը 

Միջնադարյան ամրոց, որի շուրջ ձևավորվել է բնակավայրը։ Փաստաթղթերում հիշատակվում է 1051 թվականինց։ Դեպի ամրոց են տանում երեք դարպասներ՝ Եկեղեցական, Սուրբ Մարիամի և Կանչիլիտու։ Տեղական լեգենդի համաձայն՝ մի ժամանակ ամրոցում բանտարկված է եղել Ավգուստա անունով արքայադուստր, որի պատվին էլ կոչվել է բնակավայրը։

Կարդինալի կամար, ռոմանական ոճի քարե կամար։ Կառուցվել է 1503 թվականին գետի մոտ՝ ի պատիվ կարդինալ Ջովաննի Կոլոննայի։ 18-րդ դարում քանդվել է ջրհեղեղի պատճառով, վերականգնվել է նախկին տեղից 50 մ հեռավորության վրա։ Ավելի ուշ կամարը մեկ անգամ էլ են տեղափոխել

Մադոննա դել Պասո տաճար, նախկինում կոչվել է Հրեշտակների Մադոննայի տաճար

Սուրբ Նիկողայոսի հրապարակ, քաղաքի գլխավոր հրապարակը, իր անունը ստացել է սուրբ Նիկողայոսի եկեղեցուց, որը ներկայում չի գործում։

Քաղաքի տարածքում գտնվող հնագիտական օբյեկտներն են՝
 պաշտամունքային կառույցի հիմքերը
 հին ցիստերնը
 նախահռոմեական շրջանի շենքի մնացորդներ
 նախապատմական գոյության հետքերով քարանձավ

Արտաքին հղումներ 
 Agosta Online

Ծանոթագրություններ 

Իտալիայի քաղաքներ